ธนชาตทริกเกอร์3เข้าเป้า
บลจ.ธนชาต ปิดกองทุนทริกเกอร์ 3 กำไรเข้าเป้า 8% ยังไม่ส่งกองใหม่ขาย มองตลาดผันผวนชู 2 กองทุนตราสารหนี้ จ่าย 2.8-3.4%
23 ส.ค. 2555

บลจ.ธนชาต ปิดกองทุนทริกเกอร์ 3 กำไรเข้าเป้า 8% ยังไม่ส่งกองใหม่ขาย มองตลาดผันผวนชู 2 กองทุนตราสารหนี้ จ่าย 2.8-3.4% 
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต เปิดเผยว่า บริษัทยังไม่มีแผนออกกองทุนทริกเกอร์ ฟันด์ เสนอขายในช่วงนี้ เนื่องจากมองว่าตลาดหุ้นยังมีความผันผวนตามปัจจัยต่างประเทศและการแก้ไขหนี้ของกลุ่มยุโรป ซึ่งอาจทำให้ดัชนีมีโอกาสย่อตัวลงไปอยู่แถว 1,200 จุด
“เราไม่ปิดโอกาส แต่ขอรอดูจังหวะที่เหมาะสมก่อน เพราะที่ผ่านมาเพิ่งออกกองทุนเปิดธนชาตชาเลนจ์ เป็นกองทุนผสมเน้นลงทุนในหุ้นไทยไป” นายบุญชัย กล่าว 
ทั้งนี้ เมื่อวันที่ 20 ส.ค. 2555 บริษัทได้รับซื้อคืนหน่วยลงทุนอัตโนมัติของกองทุนเปิดธนชาตทริกเกอร์ฟันด์ 3 (T-TRIGGER3) หลังได้ผลตอบแทนตามเป้าหมาย 8% โดยมีมูลค่าหน่วยลงทุนมากกว่า 10.9118 บาทต่อหน่วย ติดต่อกัน 3 วันทำการ เข้าเงื่อนไขเลิกกองทุน จากเสนอขายครั้งแรกวันที่ 1-17 ส.ค. 2554 
นอกจากนี้ บริษัทได้จ่ายเงินปันผลประจำปีสำหรับรอบปีบัญชี สิ้นสุดวันที่ 31 ก.ค. 2555 ของกองทุนเปิดเพิ่มพูนทรัพย์ปันผลในอัตราหน่วยละ 1.75 บาท และกองทุนเปิดธนชาตทุนทวี 1 ในอัตราหน่วยละ 0.36 บาท ให้แก่ผู้ถือหน่วยลงทุนที่มีชื่อในสมุดทะเบียน ณ วันที่ 17 ส.ค. 2555 โดยกำหนดให้จ่ายเงินปันผลให้แก่ผู้ถือหน่วยลงทุนในวันที่ 24 ส.ค. 2555
บลจ.ธนชาต มองว่า ทิศทางตลาดหุ้นในระยะสั้นยังผูกกับปัญหาหนี้ในยุโรป แนวโน้มเศรษฐกิจโลกและการออกมาตรการกระตุ้นเพิ่มเติม แต่ระยะกลางถึงระยะยาว การขยายตัวของเศรษฐกิจไทยและการเติบโตของกำไรบริษัทในตลาดที่ระดับ 12-14% ต่อปี ในช่วง 2 ปีข้างหน้า ประกอบกับคาดการณ์ผลตอบแทนเงินปันผลประมาณ 4% ต่อปี ทำให้การลงทุนในหุ้นไทยยังน่าสนใจ แม้จะผันผวนสูงต่อไป 
น.ส.ทิพวัลย์ เอี่ยมโอภาส ผู้ช่วยกรรมการผู้จัดการ บลจ.ธนชาต กล่าวว่า บริษัทจะเสนอขาย 2 กองทุน ได้แก่ กองทุนเปิดธนชาตตราสารหนี้ต่างประเทศ Y13 (T-Fix FIFY13) ระยะเวลาลงทุนประมาณ 1 ปี ผลตอบแทนประมาณ 3.4% ต่อปี เน้นลงทุนในเงินฝากและตราสารหนี้ในต่างประเทศ ป้องกันความเสี่ยงอัตราแลกเปลี่ยนเต็มจำนวนโดยจะเปิดขายครั้งเดียว ในวันที่ 21-27 ส.ค. 2555 
สำหรับกองทุนเปิดธนชาตพันธบัตรรัฐคุ้มครองเงินต้น 5 (TGOV5) รอบการลงทุนประมาณ 6 เดือน และสามารถลงทุนได้ต่อเนื่องประมาณ 6 เดือนต่อรอบ ผลตอบแทนประมาณ 2.8% ต่อปี เน้นลงทุนในพันธบัตรภาครัฐ เปิดรับคำสั่งซื้อและขายคืนในวันที่ 20-27 ส.ค. 2555